(5)

fl-Artikolu 5a, il-paragrafu 1 huwa sostitwit b'dan li ġej: “1a. Huwa pprojbit għall-istituzzjonijiet ta' kreditu u dawk finanzjarji li jaqgħu fil-kamp ta' applikazzjoni tal-Artikolu 16: (a) li jiftħu kont bankarju ġdid ma' istituzzjoni ta' kreditu jew finanzjarja domiċiljata fil-Korea ta' Fuq jew ma' kwalunkwe istituzzjoni ta' kreditu jew finanzjarja msemmija fl-Artikolu 11a(2); (b) li jistabbilixxu relazzjoni ta' bank korrispondenti ma' istituzzjoni ta' kreditu jew finanzjarja domiċiljata fil-Korea ta' Fuq jew ma' kwalunkwe istituzzjoni ta' kreditu jew finanzjarja msemmija fl-Artikolu 11a(2); (c) li jiftħu uffiċċji rappreżentattivi fil-Korea ta' Fuq, jew li jistabbilixxu fergħa jew sussidjarja ġdida, fil-Korea ta' Fuq; (d) li jistabbilixxu impriża konġunta ma', jew jassumu xi interess ta' proprjetà fi, istituzzjoni ta' kreditu jew finanzjarja domiċiljata fil-Korea ta' Fuq jew ma' kwalunkwe istituzzjoni ta' kreditu jew finanzjarja msemmija fl-Artikolu 11a(2). 1b. B'deroga mill-projbizzjonijiet fil-punti (b) u (d) tal-paragrafu 1a, l-awtorità kompetenti rilevanti tal-Istat Membru, kif identifikata fuq is-siti web elenkati fl-Anness II, tista' tawtorizza tranżazzjonijiet jekk il-Kumitat tas-Sanzjonijiet ikun approvahom bil-quddiem. 1c. L-Istat Membru kkonċernat għandu jinforma lill-Istati Membri l-oħrajn u lill-Kummissjoni bi kwalunkwe awtorizzazzjoni mogħtija taħt il-punt 1b. 1d. L-istituzzjonijiet ta' kreditu u l-istituzzjonijiet finanzjarji li jaqgħu fil-kamp ta' applikazzjoni tal-Artikolu 16 għandhom, sa mhux aktar tard mill-31 ta' Mejju 2016: (a) jagħlqu kwalunkwe kont bankarju ma' istituzzjoni ta' kreditu jew finanzjarja domiċiljata fil-Korea ta' Fuq jew kwalunkwe istituzzjoni ta' kreditu jew finanzjarja msemmija fl-Artikolu 11a(2); (b) jtemmu kwalunkwe relazzjoni bankarja korrispondenti ma' istituzzjoni ta' kreditu jew finanzjarja domiċiljata fil-Korea ta' Fuq jew ma' kwalunkwe istituzzjoni ta' kreditu jew finanzjarja msemmija fl-Artikolu 11a(2); (c) jagħlqu uffiċċji rappreżentattivi, fergħat, u sussidjarji fil-Korea ta' Fuq; (d) jtemmu impriżi konġunti ma' istituzzjoni ta' kreditu jew finanzjarja domiċiljata fil-Korea ta' Fuq jew ma' kwalunkwe istituzzjoni ta' kreditu jew finanzjarja msemmija fl-Artikolu 11a(2); (e) jirrinunzjaw għal kwalunkwe interess ta' proprjetà f'istituzzjoni ta' kreditu jew finanzjarja domiċiljata fil-Korea ta' Fuq jew ma' kwalunkwe istituzzjoni ta' kreditu jew finanzjarja msemmija fl-Artikolu 11a(2). 1e. L-obbligi fil-punti (a) u (c) tal-paragrafu 1d għandhom japplikaw fejn l-awtorità kompetenti tal-Istat Membru, kif identifikata fis-siti web elenkati fl-Anness II, tkun iddeterminat abbażi ta' informazzjoni kredibbli li l-attivitajiet imsemmija fil-punti (a) u (c) tal-paragrafu 1d jistgħu jikkontribwixxu għall-programmi nukleari jew ta' missili ballistiċi tal-Korea ta' Fuq jew attivitajiet oħrajn ipprojbiti mir-Riżoluzzjonijiet tal-Kunsill tas-Sigurtà tan-NU 1718 (2006), 1874 (2009), 2087 (2013), 2094 (2013), 2270 (2016) jew minn dan ir-Regolament, u din id-determinazzjoni tkun ġiet ikkomunikata lill-istituzzjoni ta' kreditu u finanzjarja kkonċernata. Fejn xi istituzzjoni ta' kreditu jew finanzjarja li taqa' fil-kamp ta' applikazzjoni tal-Artikolu 16 tissuspetta li kwalunkwe attività msemmija fil-punti (a) u (c) tal-paragrafu 1d li fiha hija tipparteċipa tista' tikkontribwixxi għall-programmi nukleari jew ta' missili ballistiċi tal-Korea ta' Fuq jew attivitajiet oħrajn ipprojbiti mir-Riżoluzzjonijiet tal-Kunsill tas-Sigurtà tan-NU 1718 (2006), 1874 (2009), 2087 (2013), 2094 (2013), 2270 (2016) jew minn dan ir-Regolament, hija għandha tinforma lill-awtorità kompetenti tal-Istat Membru dwar l-attività u r-raġunijiet għas-suspetti tagħha li din tista' tikkontribwixxi għal tali attivitajiet. 1f. B'deroga mill-punti (a) u (c) tal-paragrafu 1d, l-awtorità kompetenti rilevanti tal-Istat Membru, kif identifikata fuq is-siti web elenkati fl-Anness II, tista' tawtorizza li ċerti uffiċċji rappreżentattivi, sussidjarji jew kontijiet bankarji jibqgħu operattivi, sakemm il-Kumitat tas-Sanzjonijiet ikun approva minn qabel fuq bażi ta' każ b'każ l-attivitajiet jew it-tranżazzjonijiet bħala neċessarji għat-twassil ta' assistenza umanitarja jew l-attivitajiet ta' missjonijiet diplomatiċi fil-Korea ta' Fuq skont il-Konvenzjoni ta' Vjenna dwar ir-Relazzjonijiet Diplomatiċi jew l-attivitajiet tan-Nazzjonijiet Uniti jew l-aġenziji speċjalizzati tagħha jew għal kwalunkwe skop ieħor konsistenti mar-Riżoluzzjonijiet tal-Kunsill tas-Sigurtà tan-NU 1718 (2006), 1874 (2009), 2087 (2013), 2094 (2013) jew 2270 (2016). 1g. L-Istat Membru kkonċernat għandu jinforma lill-Istati Membri l-oħrajn u lill-Kummissjoni bi kwalunkwe awtorizzazzjoni taħt il-paragrafu 1f.”;